b'\n_START_ARTICLE_\nEric von Rosen\n_START_PARAGRAPH_\nCarl Gustaf Bloomfield Eric von Rosen (2. kes\xc3\xa4kuuta 1879 Tukholma \xe2\x80\x93 25. huhtikuuta 1948 Tukholma) oli ruotsalainen kreivi, filosofian kunniatohtori, lahjoittaja, tutkimusmatkailija ja etnografi._NEWLINE_Eric von Rosen oli kreivi Carl Gustaf von Rosenin ja Ella Carlton Mooren poika ja Clarence von Rosenin veli. H\xc3\xa4n oli naimisissa vapaaherratar Mary Fockin (1886\xe2\x80\x931967) kanssa. H\xc3\xa4n oli lent\xc3\xa4j\xc3\xa4n\xc3\xa4 kuuluisuutta saaneen Carl Gustav von Rosenin is\xc3\xa4._NEWLINE_H\xc3\xa4n, kuten my\xc3\xb6s veljens\xc3\xa4 Clarence, oli 1930- ja 1940-luvulla aktiivi Ruotsin natsipiireiss\xc3\xa4. H\xc3\xa4n perusti Nationalsocialistiska Blocket -j\xc3\xa4rjest\xc3\xb6n. Saksaan suvulla oli toinenkin, l\xc3\xa4heisempi yhteys: Ruotsissa 1920 ammattilent\xc3\xa4j\xc3\xa4n\xc3\xa4 toiminut Hermann G\xc3\xb6ring avioitui vuonna 1923 (toisissa l\xc3\xa4hteiss\xc3\xa4 helmikuussa 1922) Eric von Rosenin vaimon sisaren Carin von Kantzowin kanssa.\n_START_SECTION_\nVon Rosen ja Suomen ilmavoimat\n_START_PARAGRAPH_\nVon Rosen lahjoitti Suomen valkoiselle armeijalle ensimm\xc3\xa4isen palveluk\xc3\xa4ytt\xc3\xb6\xc3\xb6n p\xc3\xa4\xc3\xa4sseen lentokoneen, Thulin Typ D:n 6. maaliskuuta 1918 ja t\xc3\xa4t\xc3\xa4 p\xc3\xa4iv\xc3\xa4m\xc3\xa4\xc3\xa4r\xc3\xa4\xc3\xa4 on vietetty Suomen ilmavoimien vuosip\xc3\xa4iv\xc3\xa4n\xc3\xa4 1923 alkaen. H\xc3\xa4n oli maalauttanut koneen siipin onnenmerkkins\xc3\xa4, sinisen hakaristin, johon oli tutustunut kaukomatkoillaan. Hakaristist\xc3\xa4 tuli Suomen ilmavoimien laajasti k\xc3\xa4ytt\xc3\xa4m\xc3\xa4 tunnus, joka tosin vaihdettiin toisen maailmansodan j\xc3\xa4lkeen huhtikuussa 1945 valko-sini-valkoiseen kansallisuustunnukseen liittoutuneiden valvontakomission pyynn\xc3\xb6st\xc3\xa4.'